**N Á R O D N Á R A D A  S L O V E N S K E J R E P U B L I K Y**

IX. volebné obdobie

**N á v r h**

skupiny poslancov Národnej rady Slovenskej republiky

n a  p r i j a t i e

**uznesenia Národnej rady Slovenskej republiky k zneužívaniu Slovenskej informačnej služby na politické účely**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |  |
| --- | --- | --- |
| P r e d k l a d a j ú : |  | Návrh na uznesenie: |
|  |  |  |
| Rastislav Krátky v.r.  Lukáš Bužo v.r.  Gábor Grendel v.r.  Július Jakab v.r.  Marek Krajčí v.r.  Igor Matovič v.r.  Roman Mikulec v.r.  Peter Pollák v.r.  Jozef Pročko v.r.  Veronika Remišová v.r.  Michal Šipoš v.r.  Anežka Škopová v.r. |  | Národná rada Slovenskej republiky  **s c h v a ľ u j e**  uznesenie Národnej rady Slovenskej republiky k zneužívaniu Slovenskej informačnej služby na politické účely |
|  |  |
|  |  |

Bratislava marec 2025

**NÁRODNÁ RADA SLOVENSKEJ REPUBLIKY**

IX. volebné obdobie

Návrh

**UZNESENIE**

**NÁRODNEJ RADY SLOVENSKEJ REPUBLIKY**

z ... 2025,

**k zneužívaniu Slovenskej informačnej služby na politické účely**

**Národná rada Slovenskej republiky:**

**A) odsudzuje,**

- snahu o kriminalizáciu a zastrašovanie opozície zo dňa 21. januára 2025. Členovia vlády Slovenskej republiky a ich spolupracovníci zneužili postavenie centrálnej spravodajskej služby na dosahovanie vlastných politických cieľov v snahe prekryť zlyhania premiéra Slovenskej republiky a členov vlády Slovenskej republiky, ktoré mali odznieť na mimoriadnej schôdzi Národnej rady Slovenskej republiky zvolanej za účelom vyslovenia nedôvery vláde Slovenskej republiky;

- zneužívanie Slovenskej informačnej služby na politický zápas. Riaditeľ Slovenskej informačnej služby v spolupráci s predsedom vlády Slovenskej republiky a v spolupráci s ministrom vnútra Slovenskej republiky predložili plénu Národnej rady Slovenskej republiky vykonštruovaný materiál s účelom odvrátiť pozornosť od vlastného odvolávania na schôdzi Národnej rady Slovenskej republiky;

- zneužívanie poradného orgánu vlády, Bezpečnostnej rady Slovenskej republiky, na dosahovanie politických cieľov so snahou dezinformovať a zastrašovať širokú verejnosť;

**B) pripomína,**

že súdržnosť spoločnosti, ktorá je súčasťou a predpokladom vnútornej bezpečnosti štátu, sa posilňuje systematickým úsilím o zvyšovanie kredibility štátnych inštitúcií a ústavného zriadenia;

**C) vyzýva,**

- vládu Slovenskej republiky, aby podala prezidentovi SR návrh na odvolanie riaditeľa Slovenskej informačnej služby Pavla Gašpara, a

- členov vlády Slovenskej republiky, aby zastavili všetky aktivity a komunikáciu, ktoré smerujú ku kriminalizácii a zastrašovaniu opozície.

**DÔVODOVÁ SPRÁVA**

Navrhuje sa prijatie uznesenia Národnou radou Slovenskej republiky, ktorým poslanci Národnej rady Slovenskej republiky dôrazne vyzvú vládu SR, aby prestala zneužívať Slovenskú informačnú službu a Bezpečnostnú radu SR na zastrašovanie širokej verejnosti a na zastrašovanie a kriminalizáciu opozície.

Nenávistné prejavy, extrémistické vyjadrenia, šírenie nepravdivých informácií a násilná rétorika čoraz viac nachádza priestor vo verejnom diskurze. Tieto fenomény sú dôsledkom zhoršujúcej sa spoločenskej súdržnosti, ale aj zhoršujúcej sa funkčnosti a reputácie štátnych inštitúcií. Udržiavanie tohto kurzu môže mať za následok zhoršenie vnútornej bezpečnostnej situácie, preto je potrebné odsúdiť a zastaviť zneužívanie štátnych orgánov.

Zneužívanie administratívnych procedúr, výstrahy o zavedení represívnych opatrení, potláčanie politickej opozície prostredníctvom zneužívania Slovenskej informačnej služby sú cestou k autokratickému režimu. Pokiaľ nositelia verejnej moci zneužívajú svoje právomoci na dosahovanie vlastných politických cieľov a upevnenie vlastného postavenia, pričom ich cieľom je zdiskreditovanie a kriminalizácia svojich politických oponentov, oslabujú tak princíp právneho štátu a ústavného zriadenia Slovenskej republiky.